b'\n_START_ARTICLE_\nVelika aliansa (1689)\n_START_PARAGRAPH_\nVelika aliansa (1689), imenovana tudi dunajska, je bila voja\xc5\xa1ka zveza med cesarjem Svetega rimskega cesarstva, Nizozemsko, Anglijo, usmerjena proti ekspanzionisti\xc4\x8dni politiki francoskega kralja Ludvika XIV._NEWLINE_Predhodnica velike alianse je bila t. i. augsbur\xc5\xa1ka aliansa, sklenjena 9. julija 1686 v Augsburgu med cesarjem Svetega rimskega cesarstva, \xc5\xa0panijo, \xc5\xa0vedsko, Bavarsko, frankovskim in bavarskim dr\xc5\xbeavnim okro\xc5\xbejem in drugimi dr\xc5\xbeavnimi stanovi, za obrambo pred teritorialnimi zahtevami Ludvika XIV. Vendar ni pri\xc5\xa1lo do ratifikacije dogovora z vseh strani in projekt skupne vojske ni bil uresni\xc4\x8den._NEWLINE_Do ponovnega povezovanja voja\xc5\xa1kih mo\xc4\x8di proti Franciji je pri\xc5\xa1lo 12. maja 1689, ko je cesar Leopold I. sklenil voja\xc5\xa1ko zvezo z Nizozemsko in potem 12. septembra 1689 \xc5\xa1e z angle\xc5\xa1kim kraljem Viljemom III. Pogodba je bila ratificirana 20. decembra na Dunaju. Leta 1690 so k zvezi pristopili \xc5\xa1e Bavarska, Savoja-Piemont, \xc5\xa0panija in Brandenburg._NEWLINE_Velika aliansa se je borila proti Franciji v devetletni vojni, ki se je kon\xc4\x8dala z mirom med Francijo in Savojo v Torinu(1696) in z mirovnimi pogodbami med Francijo in ostalimi udele\xc5\xbeenkami vojne v Rijswijku (1697)._NEWLINE_V \xc5\xa1panski nasledstveni vojni je bila velika aliansa med cesarjem, Anglijo in Nizozemsko obnovljena s pogodbo v Haagu, 7. septembra 1701 (ha\xc5\xa1ka velika aliansa).'